 

NOTĂ

privind relaţiile membrilor Guvernului cu Parlamentul

 

Constituţia din 1991 a consacrat sistemul politic semiprezidenţial care se caracterizează, printre alte trăsături definitorii, prin colaborarea strânsă, în forme diverse între forul legislativ şi Guvern, în întregul său, precum şi între Parlament şi fiecare dintre membrii Guvernului.

Principalele relaţii ale membrilor Guvernului cu Parlamentul, precum şi cu structuri interne de conducere şi de lucru ale acestuia, în vederea desfăşurării coerente a actului de guvernământ, trebuie circumscrise atât cadrului constituţional şi regulamentar, cât şi unor cerinţe practice care asigură funcţionalitatea şi eficienţa, pe un plan mai general, a raporturilor între forul legislativ şi Guvern.

1. Stabilirea ordinii de zi a Senatului şi Camerei Deputaţilor

Ministrul pentru relaţia cu Parlamentul este consultat în mod obligatoriu de Biroul permanent al Senatului la întocmirea proiectului ordinii de zi şi a programului de activitate ale acestuia. Ministrul pentru relaţia cu Parlamentul poate solicita, ca reprezentant al Guvernului, modificarea ordinii de zi a Senatului.

Ministrul pentru relaţia cu Parlamentul participă la şedinţele Biroului permanent al Camerei Deputaţilor în care se întocmeşte proiectul ordinii de zi a şedinţelor şi programul de lucru al Camerei.

La şedinţa Comitetului ordinii de zi al Camerei Deputaţilor în care se aprobă sau, după caz, se modifică ori completează ordinea de zi a şedinţelor şi programul de activitate ale acesteia, participă ministrul pentru relaţia cu Parlamentul.

 

2. Relaţii în procesul legislativ:

A. Expunerile de motive la proiectele de lege înaintate de Guvern Camerelor legislative se semnează în mod obligatoriu de către Primul-ministru. În cazul în care o cameră a adoptat proiectul de lege şi l-a trimis celeilalte camere, expunerii de motive i se poate anexa suplimentar o notă de observaţii semnată, de asemenea, de Primul-ministru, dacă în prima cameră proiectul de lege a suferit modificări esenţiale care schimbă concepţia sau intenţia legislativă iniţială a Guvernului, iar acesta nu este de acord cu schimbările respective. Nota de observaţii suplimentară va cuprinde poziţia Guvernului cu privire la amendamentele aduse concepţiei legislative iniţiale a proiectului de lege respectiv.

 

B. Tot Primul-ministru va semna punctele de vedere ale Guvernului privind propunerile legislative prezentate de parlamentari, precum şi punctele de vedere solicitate, potrivit legii, de către Curtea Constituţională.

 

C. Amendamentele Guvernului la proiectele de lege sau la propunerile legislative transmise de Biroul permanent al Camerei Deputaţilor comisiilor sesizate în fond, pot fi prezentate de membri ai Guvernului sau de secretarul de stat pentru relaţia cu Parlamentul, din ministerul interesat, până la împlinirea unui termen de 5 zile înainte de data stabilită pentru depunerea raportului de către comisia sesizată în fond.

D. În cadrul examinării proiectelor de lege de către comisiile permanente, este necesară prezenţa secretarului de stat însărcinat cu relaţiile cu Parlamentul, din ministerul în care s-a iniţiat proiectul, pentru a-l susţine în faţa membrilor comisiei.

E. Prezenţa membrilor Guvernului care au iniţiat proiectele de lege este obligatorie la dezbaterea generală a acestora pentru a prezenta motivele care au condus la promovarea proiectului. Pe parcursul dezbaterii în plen a proiectului de lege respectiv, acesta va fi susţinut de secretarul de stat din ministerul în cauză însărcinat cu relaţiile cu Parlamentul, asistat de experţi.

3. Prezenţa membrilor Guvernului pentru a răspunde întrebărilor şi interpelărilor.

A. Ministrul căruia i s-a adresat întrebarea orală sau scrisă trebuie să se prezinte în plenul Camerei pentru a răspunde, potrivit Regulamentului Camerei respective.

B. În cazul interpelărilor, Primul-ministru, sau după caz, un reprezentant al acestuia vor prezenta personal răspunsul la problema ce face obiectul interpelării.

4. Transmiterea de documente din partea Guvernului către Camerele legislative sau structuri ale acestora.

A. Relaţiile directe cu preşedintele Camerei Deputaţilor şi al Senatului se realizează numai de către Primul-ministru sau ministrul pentru relaţiile cu Parlamentul.

B Miniştrii nu au dreptul să transmită direct documente legate de activitatea ministerului pe care îl conduc Camerelor legislative sau comisiilor acestora, ci numai prin intermediul ministrului pentru relaţiile cu Parlamentul.

